ഫ്ലേവിയ ആഗ്നസ്

ഇന്ത്യയിലെ പ്രമുഖ അഭിഭാഷകയും എഴുത്തുകാരിയുമാണ് ഫ്ലേവിയ ആഗ്നസ്. വിവാഹം, വിവാഹമോചനം, സ്വത്തവകാശം എന്നിവയിൽ വിദഗ്ധയായ അവർ സബാൾട്ടേൺ സ്റ്റഡീസ്, ഇക്കണോമിക് ആൻഡ് പൊളിറ്റിക്കൽ വീക്ക്‌ലി, മാനുഷി തുടങ്ങിയ വിവിധ ജേണലുകളിൽ അവയെക്കുറിച്ച് എഴുതിവരുന്നു. ന്യൂനപക്ഷ-ലിംഗനീതി-സ്ത്രീപക്ഷ വിഷയങ്ങളിൽ ഫ്ലേവിയ ആഗ്നസ് രചനകൾ നടത്തിയിട്ടുണ്ട്. അവർ ഒരു ലക്ചറർ കൂടിയാണ്. മഹാരാഷ്ട്രയിലെ വനിതാ-ശിശു വികസന മന്ത്രാലയത്തിന്റെ ഉപദേഷ്ടാവായിരുന്നു അവർ. മജ്‌ലിസ് എന്ന സന്നദ്ധസംഘടനക്ക്  നേതൃത്വം നൽകി വരുന്നു.

 ആദ്യകാലജീവിതം 
1947-ൽ ഇന്ത്യയിലെ മഹാരാഷ്ട്രയിലെ മുംബൈ നഗരത്തിൽ ജനിച്ച ഫ്ലേവിയ ആഗ്നസ്, കർണ്ണാടകയിലെ മംഗളൂരുവിലെ കദ്രിയിലാണ് വളർന്നത്. അവിടെ അവർ മാതൃസഹോദരിയോടൊപ്പം താമസിച്ചുവന്നു. മാതാപിതാക്കളും മറ്റു സഹോദരങ്ങളും യെമനിൽ ഏദനിലെ ഏദൻ കോളനിയിലാണ് താമസം. പത്താം ക്ലാസ് വരെ അവൾ ഒരു കന്നഡ മീഡിയം സ്കൂളിലാണ് പഠിച്ചത്. അവളുടെ സെക്കൻഡറി സ്കൂൾ സർട്ടിഫിക്കറ്റ് (എസ്എസ്എൽസി) പരീക്ഷയുടെ തലേന്ന്, അമ്മായി ഉറക്കത്തിൽ മരിക്കുകയും തുടർന്ന് ആഗ്നസ് ഏഡനിലേക്ക് പോകുകയും ചെയ്തു. അവിടെ അവളുടെ മാതാപിതാക്കളോടൊപ്പം ചേർന്നു. അച്ഛന്റെ മരണശേഷം, കുടുംബം പുലർത്താൻ സഹായിക്കുന്നതിനായി യെമനിലെ ഏഡനിലെ ഒരു പോസ്റ്റ് ഓഫീസിൽ ടൈപ്പിസ്റ്റായി ജോലി ചെയ്ത ഫ്ലേവിയ, 20 വയസ്സുള്ളപ്പോൾ അമ്മയ്ക്കും സഹോദരിമാർക്കുമൊപ്പം  ഇന്ത്യയിൽ തിരിച്ചെത്തി.  

 വ്യക്തിജീവിതം 
അവർ ഇന്ത്യയിലേക്ക് മടങ്ങിയ ഉടൻ തന്നെ, അവളുടെ അമ്മ അവളെ ഒരു പറഞ്ഞുറപ്പിച്ച വിവാഹം കഴിക്കാൻ നിർബന്ധിച്ചു. അമ്മയുടെ സ്വാധീനത്താൽ വിവാഹിതയായെങ്കിലും ഒരു തകർന്ന വിവാഹ ബന്ധമായിരുന്നു ഇത്. അവൾ മാനസികമായും ശാരീരികമായും പീഡിപ്പിക്കപ്പെട്ടു. ആ ബന്ധം വൈകാതെ വഷളാവുകയും വിവാഹമോചനത്തിൽ കലാശിക്കുകയും ചെയ്തു. ക്രിസ്ത്യൻ വിവാഹ നിയമപ്രകാരം ക്രൂരമായ പെരുമാറ്റം വിവാഹമോചനത്തിന് മതിയായ കാരണമല്ലാത്തതിനാൽ വിവാഹമോചന പ്രക്രിയ ഏറെ നീണ്ടുപോവുകയും അവസാനം 13 വർഷത്തെ ദാമ്പത്യജീവിതത്തിന് ശേഷം ജുഡീഷ്യൽ നടപടിയിലൂടെ വേർപിരിയുകയുമായിരുന്നു. 

ഭർത്താവിൽ നിന്ന് മൂന്ന് കുട്ടികളുണ്ടായിരുന്ന ആഗ്നസ്, വിവാഹമോചനത്തിനുശേഷം, തന്റെ രണ്ട് പെൺമക്കളുടെ സംരക്ഷണം ഏറ്റെടുത്ത് അവരെ ഒരു ബോർഡിംഗ് സ്കൂളിലേക്ക് അയച്ചു. മുംബൈയിലെ ബോറിവാലിയിൽ ഒരു ചെറിയ വീട് വാങ്ങാൻ അവൾ തന്റെ ആഭരണങ്ങൾ വിറ്റു. ആഗ്നസിന് ഒരു ആക്ടിവിസ്റ്റായി മാറാനുള്ള വഴി പ്രദേശത്തെ ഇടവകപള്ളി ഒരുക്കി കൊടുത്തു.പള്ളി പ്രഭാഷകരിൽ നിന്നും പുറത്തുനിന്നുള്ള പ്രഭാഷകരിൽ നിന്നും,  പ്രത്യേകിച്ച് "ക്രൈസ്റ്റ് ദി റാഡിക്കൽ" എന്ന തലക്കെട്ടുള്ള ഒരു ബലാത്സംഗ വിരുദ്ധ പ്രസ്ഥാനത്തിൽനിന്ന് അവൾ പ്രചോദനം ഉൾക്കൊണ്ടു. ഈ സംഭവം പ്രത്യേകിച്ച് ആഗ്നസിനെ സ്ത്രീ പീഡനത്തിനെതിരായ ഒരു ഫോറത്തിൽ ചേരുന്നതിലേക്ക് നയിച്ചു. 

1980-ൽ, ആഗ്നസ് മുംബൈയിലെ ഒരു വനിതാ പ്രസ്ഥാനത്തിൽ പങ്കാളിയായി. 1980 കളിൽ നിയമരംഗത്ത് സ്ത്രീകൾക്കായി പ്രവർത്തിക്കാൻ ആരംഭിച്ച ഫ്ലേവിയ, 1988 മുതൽ മുംബൈ ഹൈക്കോടതിയിൽ പ്രാക്റ്റീസ് ചെയ്തുതുടങ്ങി. ഗാർഹിക പീഡനങ്ങളുടെ വ്യക്തിപരമായ അനുഭവങ്ങളിൽ നിന്നാണ് അഭിഭാഷകയാവാനുള്ള പ്രചോദനം ലഭിച്ചതെന്ന് അവർ പറയുന്നു. 

1990-ൽ മധുശ്രീ ദത്തയോടൊത്ത് മജ്‌ലിസ് എന്ന പേരിൽ നിയമസഹായത്തിനായി ഒരു സംഘം രൂപീകരിച്ചു. സ്ത്രീകൾക്കും കുട്ടികൾക്കുമായി സംഘം നിയമസഹായവും അവകാശ സംരക്ഷണത്തിനായുള്ള പ്രചാരണങ്ങളും നടത്തിവരുന്നു. 

 വിദ്യാഭ്യാസം 
വിവാഹത്തിന് മുമ്പ്, ആഗ്നസ് തന്റെ എസ്എസ്എൽസി പരീക്ഷകൾ മാത്രമേ പൂർത്തിയാക്കിയിരുന്നുള്ളൂ. വനിതാ പ്രസ്ഥാനത്തിൽ ആഗ്നസിന്റെ വർദ്ധിച്ച പങ്കാളിത്തം അർത്ഥവത്തായ തൊഴിൽ നേടുന്നതിനും, സ്വതന്ത്രമായി ജീവിക്കുന്നതിനും, കുട്ടികളുടെ സംരക്ഷണം സുരക്ഷിതമാക്കുന്നതിനുമായി കൂടുതൽ വിദ്യാഭ്യാസം നേടുകയെന്ന ലക്ഷ്യത്തിലേയ്ക്ക് അവളെ നയിച്ചു. തൽഫലമായി, ആഗ്നസ് 1980-ൽ ശ്രീമതി നാതിബായ് ദാമോദർ താക്കർസി വനിതാ സർവകലാശാലയുടെ (SNDT) പ്രവേശന പരീക്ഷ പാസാകുകയും സോഷ്യോളജിയിൽ ഡിസ്റ്റിംഗ്ഷനോടെ ബാച്ചിലർ ഓഫ് ആർട്സ് (ബിഎ) ബിരുദം നേടുകയും ചെയ്തു. തുടർന്ന് 1988 ൽ എൽഎൽബി പൂർത്തിയാക്കിയ ആഗ്നസ് മുംബൈ ഹൈക്കോടതിയിൽ അഭിഭാഷകയായി പ്രാക്ടീസ് ചെയ്യാൻ തുടങ്ങി. പിന്നീട് 1992 ൽ മുംബൈ സർവ്വകലാശാലയിൽ നിന്ന് എൽഎൽഎം പൂർത്തിയാക്കി. 1997 ൽ ബാംഗ്ലൂരിലെ നാഷണൽ ലോ സ്കൂൾ ഓഫ് ഇന്ത്യ യൂണിവേഴ്സിറ്റിയിൽ (NLSIU) നിന്ന് അവർ എംഫിൽ നേടി. 

 അവലംബം 

വർഗ്ഗം:മുംബൈ സർവകലാശാലയിലെ പൂർവ്വ വിദ്യാർത്ഥികൾ
വർഗ്ഗം:ജീവിച്ചിരിക്കുന്നവർ
വർഗ്ഗം:1947-ൽ ജനിച്ചവർ